(Redirected from Botswana cuisine)
Marekisetso a lefatshe la Botswana a tletse ka mefuta ya dijo e e farologanyeng. Bontsi jwa tsone ke tse di lemilweng mono gae ka go nosediwa fa tse dingwe e le tse di rekilweng mo mafatsheng a a mabapi. Bontsi jwa nama ya kgomo bo tswa mo lefatsheng la Botswana. Nama ya nku, ya konyana,ya koko le mefuta e mengwe ya nama e teng mo lefatsheng leno e le mentsi. Nama ya kgomo ke yone e e tlwaelesegileng e latelelwa ke ya podi. Ditlhapi tsa matamo le tsone ke ngwe ya dijo tsa lefatshe leno.
Mabele le mmidi ke tsone dijwalo tse di lemiwang thata mo leaftsheng leno. Korong, raese le mefuta e mengwe ya dijalo ga di lemiwe mo lefatsheng leno. Bontsi jwa dinawa tse di lemiwang mono gae di akaretsa ditloo le letlhodi. Matonkomane kgotsa manoko a lemiwa mono gae. Bontsi jwa merogo e e lemiwang mono gae e akaretsa sepinitshi, digwete,khabetšhe,dikwii,ditapole, ditamati le dipotata. Go na le merogo e e tlhogang, mo sekgweng e e nnang teng ka dipaka dingwe. Morogo wa dinawa ke dijo tsa setswana tse di tlwaelesegileng thata.
Seswaa kgotsa tshotlho ke nama ya setswana e e apewang mo medirong e e kgethegileng. Gantsi e apewa ke borre mo pitsaneng e e maoto mararo kwa leisong, e apewa ka leswai le metsi fela mo molelong o o kwa tlase go fitlhela e butswa thata e bo e nna boruma. Dijo tse dingwe tse di itsegeng thata ke serobe; mala le dirwe tsa podi, nku kgotsa kgomo tse di apeilweng go fitlhelela di nna boruma. Fa phologolo e le nku kgotsa podi tlhako e apewa le tsone.
Motogo kgotsa bogobe bo apewa ka go faga bopi jwa mabele, jwa phaletšhe kgotsa jwa lebelebele, mme o fudue ka bonya go fitlhelela go lowa. Nako tse dingwe bopi jwa mabele kgotsa jwa phaletšhe bo a bidisiwa bo bo bo jewa ka maswi le sukiri. Dijo tse di bidiwa ting. Ko ntleng ga maswi le sukiri, ting e ka jewa ka nama le morogo e le dijo tsa motshegare kgotsa tsa maitseboa. Tsela e ngwe ya go apaya bogobe ke go bo tsenya madila le lerotse. Dijo tse di bidiwa tophi ke morafe wa baKalanga.
Retrieved from "https://tn.wikipedia.org/w/index.php?title=Mefuta_ya_dijo_tsa_lefatshe_la_Botswana&oldid=21800"
This page was last edited on 16 Tlhakole 2018, at 14:02.